Na temelju članka 35. stavka 2. Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14. i 81/15. – pročišćeni tekst) i članka 32. Statuta Općine Kalnik („Službeni glasnik Koprivničko-križevačke županije“, broj 5/13, 4/18, 4/20. i 5/21), Općinsko vijeće Općine Kalnik na \_\_\_. sjednici održanoj \_\_\_\_\_\_\_\_ 2022. donijelo je

**O D L U K U**

**o uvjetima i načinu korištenja društvenih domova na području Općine Kalnik**

1. **OPĆE ODREDBE**

**Članak 1.**

Odlukom o uvjetima i načinu korištenja društvenih domova na području Općine Kalnik (u daljnjem tekstu: Odluka) uređuju se uvjeti i način korištenje prostora u društvenim domovima na području Općine Kalnik, a koji su u knjižnom ili izvan knjižnom vlasništvu/suvlasništvu Općine Kalnik (u daljnjem tekstu: Općina).

# Članak 2.

Ova Odluka primjenjuje se na prostorije društvenih domova na području Općine (u daljnjem tekstu: Prostor) i to:

* Društvenog doma Kamešnica, Kamešnica, Đurci 2
* Društvenog doma Potok Kalnički, Potok Kalnički, Potok Kalnički 38
* Društvenog doma Šopron, Šopron, Šopron 57
* Društvenog doma Popovec Kalnički, Popovec Kalnički 5
* Društvenog doma Donje Borje, Borje, Donje Borje bb
* Društvenog doma Vojnovec Kalnički, Vojnovec Kalnički 70.

# NAČINI KORIŠTENJA PROSTORA

**Članak 3.**

Prostor se koriste za potrebe Općine, a osim toga mogu se dati na korištenje pravnim i fizičkim osobama (u daljnjem tekstu: Korisnik).

# Članak 4.

Prostor se može dati na korištenje:

* 1. jednokratno,
	2. za određeno vremensko razdoblje.

Pod jednokratnim korištenjem u smislu prethodnog stavka smatra se korištenje za kojim se potreba pojavljuje povremeno i traje maksimalno 48 sati (skupovi građana, godišnje skupštine udruga, prigodne proslave i drugo).

Pod korištenjem za određeno vremensko razdoblje smatra se korištenje Prostora u određene sate u tijeku određenog dana u tjednu ili mjesecu prema dodijeljenim terminima kroz određeno vremensko razdoblje.

# KORIŠTENJE PROSTORA BEZ NAKNADE

**Članak 5.**

Prostor se daju na korištenje bez naknade:

* proračunskim korisnicima Općine,
* trgovačkim društvima u vlasništvu Općine,
* udrugama koje djeluju na području Općine,
* Osnovnoj školi Kalnik,
* organizacijama, udrugama, vjerskim ustanovama i drugim fizičkim i pravnim osobama za provođenje programa/projekta od interesa za Općinu ili opće dobro, ako općinski načelnik Općine Kalnik (u daljnjem tekstu: općinski načelnik) ocijeni da je program/projekat od interesa za Općinu ili opće dobro.

#  IZNOS NAKNADE ZA KORIŠTENJE PROSTORA

**Članak 6.**

Prostor se daju na jednokratno korištenje Korisniku uz plaćanje naknade i to prema sljedećem cjeniku:

|  |  |  |  |
| --- | --- | --- | --- |
|  | * **predavanja, sastanci, savjetovanja, prezentacije uz korištenje prostora najviše do 3 sata**
* **karmine**
 | * **zabave i ostale različite proslave (rođendani, krštenja, prve pričesti, krizme) uz korištenje prostora najviše do 8 sati**
* **predizborni skupovi i izborna promidžba političkih stranaka**
 | * **svadbene svečanosti i ostala događanja uz korištenje prostora do 24 sata**
 |
| **Društveni dom Kamešnica** | 200,00 kuna | 500,00 kuna | 1.000,00 kuna |
| **Društveni dom Potok Kalnički** | 200,00 kuna | 500,00 kuna | 1.000,00 kuna |
| **Društveni dom Popovec** | 200,00 kuna | 500,00 kuna | 1.000,00 kuna |
| **Društveni dom Šopron** | 100,00 kuna | 300,00 kuna | 500,00 kuna |
| **Društveni dom Donje Borje** | 100,00 kuna | 300,00 kuna | 300,00 kuna |
| **Društveni dom Vojnovec Kalnički** | 100,00 kuna | 300,00 kuna | 300,00 kuna |

 Naknada iz stavka 1. ovoga članka uvećava se za 100% za Korisnike izvan područja Općine Kalnik.

 U naknadu za korištenje, uračunati su i troškovi režija koji nastaju zbog korištenja Prostora osim troškova grijanja.

Mještani naselja Borje, ulice Gornje Borje imaju pravo korištenja sale Spomen doma hrvatskih branitelja na Kalniku u visini naknade za Društveni dom Kamešnica, a sve dok se Društveni dom u Gornjem Borju ne stavi u upotrebu.

Operativnim vatrogascima dobrovoljnih vatrogasnih društava s područja Općine naknada iz stavka 1. ovoga članka umanjuje se za 50% za korištenje Prostora za svoje potrebe i članove uže obitelji, a koje se odnose na karmine, rođendane, krštenja, prve pričesti, krizme i svadbene svečanosti.

# Članak 7.

Kad se Prostor daje na korištenje za određeno vremensko razdoblje pojedini prostor ne može se koristiti više od 24 sata mjesečno, šest mjeseci uzastopce.

 Naknada za korištenje se plaća u iznosu od 1.000,00 kuna mjesečno za prostor Društvenog doma Kamešnica, Potok Kalnički i Popovec Kalnički, bez obzira na broj sati korištenja. Za ostale Prostore naknada se plaća u iznosu 500,00 kuna mjesečno, bez obzira na broj sati korištenja.

Korisnici prostora iz ovog članka mogu biti samo udruge ili drugi organizatori sportskih, rekreativnih, zabavnih ili sličnih aktivnosti.

# UVJETI KORIŠTENJA PROSTORA

**Članak 8.**

Zahtjev za jednokratno ili za povremeno korištenja Prostora podnosi se Jedinstvenom upravnom odjelu Općine Kalnik u pisanom obliku, najkasnije 3 dana prije početka korištenja Prostora.

Zahtjev obavezno sadrži:

* podatke o korisniku (puni i skraćeni naziv, adresu, OIB, podatke o osobi ovlaštenoj za zastupanje, podatke o osobi ovlaštenoj za kontakt),
* podatke o prostoru za koji se podnosi zahtjev,
* svrhu korištenja (aktivnost) za koju se traži korištenje,
* datum za koji se traži korištenje,
* dužinu trajanja korištenja,
* potpis ovlaštene osobe, pečat, ako ga podnositelj zahtjeva ima i datum.

# Članak 9.

Temeljem ove Odluke općinski načelnik i Korisnik prostora sklapaju Ugovor o korištenju Prostora.

Naknada za korištenje Prostora uplaćuje se na žiro-račun Općine Kalnik odmah po sklapanju Ugovora o korištenju, a najkasnije prije primopredaje prostora.

# Članak 10.

Ugovor iz članka 9. ove Odluke sadrži:

* podatke o ugovornim stranama,
* podatke o prostoru koji se daje na korištenje,
* podatke o aktivnostima ili djelatnosti koju korisnik može obavljati u prostoru,
* iznos naknade za korištenje prostora i način plaćanja,
* vrijeme trajanja korištenja prostora,
* odredbe o korištenju prostora sukladno pravilima o kućnom redu,
* odredbe o prestanku ugovora,
* mjesto i datum sklapanja ugovora i potpis ugovornih strana.

**Članak 11.**

 Nakon potpisivanja ugovora i uplaćene naknade, Korisnik se javlja domaru/ovlaštenoj osobi kako bi ispunili zapisnik o primopredaji kojim će se utvrditi stanje Prostora prilikom preuzimanja (opreme i inventara).

 Nakon korištenja Prostora, Korisnik je dužan sa domarom/ovlaštenom osobom ispuniti zapisnik o stanju prilikom predaje prostora kojim će se utvrditi stanje Prostora nakon korištenja od strane Korisnika.

# Članak 12.

 Ukoliko Korisnik odustane od zakupa dužan je u roku 24 sata prije dogovorenog termina korištenja obavijestiti Općinu o odustajanju. Ukoliko ne opravdaju na vrijeme odustanak nemaju pravo na povrat zakupa.

# PRAVILA O KUĆNOM REDU

**Članak 13.**

Pravila ovog kućnog reda odnose se na sve osobe koje trajno ili privremeno, koriste Prostor kao i osobe koje u Prostor povremeno zalaze.

Korisnik je dužan Prostor koji mu je dan na korištenje koristiti pažnjom dobrog gospodara u skladu s namjenom prostora.

Korisnik je dužan prilikom korištenja Prostora u svemu pridržavati pravila o kućnom redu ove Odluke te Prostor, opremu i inventar koji su im dani na korištenje vratiti u cijelosti prema zapisniku o primopredaji, a ukoliko se utvrdi da Korisnik nije isto vratio u cijelosti ili se utvrde oštećenja na istima, dužan je na žiro-račun Općine platiti iznos u visini tržišne vrijednosti izgubljenog ili oštećenog inventara, odnosno podmiriti trošak oštećenja na objektu koje je prouzročio ili su ga prouzročile osobe koje su se koristile prostorom.

# Članak 14.

Korisnik je dužan održavati čistoću Prostora koji koristi.

Za vrijeme trajanja korištenja nije dozvoljeno u zahodske školjke, umivaonike i slično bacati otpatke te ostavljati uključene električne i plinske uređaje ili otvorene slavine u slučaju izbivanja iz Prostora.

Korisnik je dužan miješani komunalni otpad odvojiti od reciklabilnog otpada i pravilno razvrstati reciklabilni otpad te ga uredno odlagati u za to predviđene vreće, kante ili kontejnere. Ukoliko količina otpada premašuje kapacitet kante, ili Prostor nema kante ili kontejner za otpad, korisnik je dužan o svom trošku osigurati dodatne propisane vreće.

Korisnik je obavezan o svojem trošku pribaviti sredstva za čišćenje, toaletni papir, drva ili pelete za ogrjev, vreće za razvrstavanje otpada i slične potrepštine.

Korisnik je obvezan Prostor koji je koristio ostaviti čiste, uredne i neoštećene i to na sljedeći način:

* opremu i inventar ostaviti na istom mjestu u urednom, čistom i neoštećenom stanju,
* prostore prozračiti, iznijeti svu hranu, pića, prazne boce, dekoracije, otpad, muzičke instrumente i slično,
* oprati podove, posebnu pažnju posvetiti čišćenju wc-a i sanitarija, iste oprati sa sredstvima za dezinfekciju.

# Članak 15.

U Prostore zabranjeno je unositi i držati lako zapaljive i eksplozivne tvari, oružje, narkotike i slično.

U Prostorima ne mogu se držati životinje za društvo (kućni ljubimci).

Zemljište oko Prostora, koje služi uporabi zgrade mora se koristiti na način da se čuva red, mir i čistoća istog.

Nije dozvoljeno vikom, glasnom uporabom uređaja za reprodukciju slike i zvuka (TV, radio, hi-fi i slično) i drugim sličnim postupcima narušavati mir izvan zgrade Prostora u vremenu od 23,00 do 05,00 sati.

Kod unošenja u Prostor svake vrste drugih predmeta, dodatnih električnih uređaja, aparata ili strojeva Korisnik je dužan pribaviti suglasnost domara/ovlaštene osobe koji će istu upisati u zapisnik o primopredaji.

Korisnik je dužan u slučaju bilo kakvog kvara na instalacijama, opremi i uređajima u Prostoru odmah obavijestiti domara/ovlaštenu osobu.

U vrijeme kad nije u Prostoru koji mu je dan na korištenje Korisnik je dužan zatvoriti prozore i zaključati ulazna vrata Prostora.

Kada se u Prostoru koriste autorska djela putem žive glazbe ili glazbe s električnih medija korisnik se obvezuje pribaviti dozvolu za korištenje navedenih autorskih glazbenih djela i platiti autorsku naknadu HDS ZAMP-u. U suprotnom Općina ne snosi nikakvu odgovornost.

# Članak 16.

Davanje na korištenje opreme Prostora u pravilu nije dozvoljeno, osim u naročito opravdanim slučajevima, uz odobrenje općinskog načelnika.

Korisnik Prostora tijekom korištenja Prostora može se za potrebne informacije i pomoć vezano za korištenje Prostora obratiti domaru/ovlaštenoj osobi.

Primjedbe vezane za korištenje Prostora, opreme i inventara Korisnik može u pisanom obliku dati domaru/ovlaštenoj osobi ili Općini.

Općina, kao ni domar/ovlaštena osoba Prostora nisu odgovorni za imovinu Korisnika ostavljenu u Prostoru za vrijeme njegovog korištenja.

# Članak 17.

Nepridržavanje pravila o kućnom redu ove Odluke može rezultirati otkazom korištenja, kaznenom i prekršajnom odgovornošću.

Pravila o kućnom redu ove Odluke moraju biti javno istaknuta u prostoru doma.

# ZAVRŠNE ODREDBE

**Članak 18.**

Stupanjem na snagu ove Odluke prestaju važiti Odluka o davanju na uporabu društvenih domova mjesnim odborima Općine Kalnik („Službeni glasnik Koprivničko-križevačke županije broj 7/17).

# Članak 19.

Ova Odluka stupa na snagu osmog dana nakon objave u "Službenom glasniku Koprivničko-križevačke županije".

**OPĆINSKO VIJEĆE**

**OPĆINE KALNIK**

KLASA: 406-06/22-01/01

URBROJ: 2137-23-22-1

Kalnik, \_\_\_\_\_\_\_\_\_\_\_\_\_\_\_\_

#  PREDSJEDNICA:

 **Olinka Gjigaš**